b'\n_START_ARTICLE_\nJoulu Kiinassa\n_START_PARAGRAPH_\nJoulu Kiinassa on uskonnollinen juhla vain Kiinan kristityille, joita on pari prosenttia maan v\xc3\xa4est\xc3\xb6st\xc3\xa4. 2000-luvulla muutkin kiinalaiset ovat alkaneet juhlia jouluna kaupallisena juhlana. Joulu ei ole manner-Kiinassa juhlapyh\xc3\xa4.\n_START_SECTION_\nHistoria\n_START_PARAGRAPH_\nKiinaa hallitseva kommunistinen puolue kielsi joulun n\xc3\xa4kymisen Kiinassa 1990-luvulle asti. Sit\xc3\xa4 ennenkin joulu oli t\xc3\xa4rke\xc3\xa4 uskonnollinen juhla Kiinan kristityille. Joulun sallimisen j\xc3\xa4lkeen joulunvietto on yleistynyt my\xc3\xb6s ei-kristillisiss\xc3\xa4 piireiss\xc3\xa4. Joulu on yleistynyt nopeimmin nuorten keskuudessa ja Kiinan suurkaupungeissa, joissa joulusta on muodostunut yksi vuoden merkitt\xc3\xa4vimmist\xc3\xa4 juhlista. Joulu on kuitenkin virallinen juhlapyh\xc3\xa4 vain Hongkongissa ja Macaossa, jotka ovat entisi\xc3\xa4 l\xc3\xa4nsimaiden siirtomaita. Joulun yleistyminen on kuitenkin aiheuttanut vastustusta kommunistisessa puolueessa. Vuonna 2014 it\xc3\xa4isess\xc3\xa4 Kiinassa sijaitseva Wenzhoun kaupunki kielsi kaupungin kouluja j\xc3\xa4rjest\xc3\xa4m\xc3\xa4st\xc3\xa4 jouluun liittyvi\xc3\xa4 tapahtumia.\n_START_SECTION_\nJuhliminen\n_START_PARAGRAPH_\nJoulu ei ole Kiinassa samanlainen perhejuhla kuin Suomessa. Jouluna kiinalaiset k\xc3\xa4yv\xc3\xa4t ostoksilla, tapaavat kavereitaan ja antavat toisilleen pieni\xc3\xa4 lahjoja. Koristeltu omena on Kiinassa yleinen joululahja, sill\xc3\xa4 kiinan kielen sana omena (kiin. \xe8\x8b\xb9\xe6\x9e\x9c, pinyin: p\xc3\xadnggu\xc7\x92) kuulostaa samalta kuin kiinan kielen jouluaattoa tarkoittava ilmaus "rauhaisaa y\xc3\xb6t\xc3\xa4" (kiin. \xe8\x81\x96\xe8\xaa\x95\xe5\xa4\x9c, pinyin: ping\xe2\x80\x99an ye). My\xc3\xb6s rahan antaminen punaisessa kirjekuoressa on yleist\xc3\xa4 jouluna. Kiinassa kauppakeskuksia koristellaan runsaasti l\xc3\xa4nsimaiseen tapaan. Kodeissa suosituimpia joulukoristeita ovat joulupuut, paperilyhdyt ja paperikukat. Joulukuusia on l\xc3\xa4hinn\xc3\xa4 julkisissa tiloissa. Suosituin joululaulu Kiinassa on Kulkuset-kappale.'